《棉江欸乃九章并序 其四 海门》
明代·周彦敬

渔翁互歌兮海门上，冯夷奔遁兮海潮壮。云溶溶兮秋风高，天苍茫兮日晃朗。

商船去兮淩风过，鲸鲵掀兮银山嵯峨。望望仙舟兮冲晓发，玉人劝郎兮无渡河。

忘机之人兮其乐孔多，有鱼梁兮在中涡。发一啸兮江沱水白，山青兮情将若何。

作者简介：周彦敬，名碏，以字行。潮阳人。郭贞顺长子。洪武五年（一三七二）举人，官栖霞知县。事见清道光《广东通志》卷七〇。